16aastane Matthias Tass on Eesti üks andekamaid korvpallureid, kes siirdus oktoobris Prantsusmaale, hooaega Euroliigas mänginud Limoges’i klubisse. Ehkki nooruki karjäär on alles alguses, on esialgne siht kindel: saada Euroliigas tegijaks!
Mõistagi ei mängi Tass Limoges’i esindusmeeskonnas, vaid tiimi U18 ja U21 noortesatsides. Kahe võistkonna peale on lisaks temale Limoges’is veel vaid üks mitteprantslane – kongolane.
Tass jäi välismaalastele silma mullu suvel tunnustatud noortetreeneri Aivo Erkmaa korraldatud suvelaagris. "Agente oli Itaaliast, Prantsusmaalt ja Saksamaalt ning jäin kõigile silma. Prantsusmaa agent ütles, et saadab Limoges’i minust videoid ja kui klubile meeldivad, siis kutsutakse testimisele. Käisin ära ja leping löödigi lauale," räägib 208cm pikkune tallinlane.